2002/168/EY: AKT—EY-ministerineuvoston päätös N:o 2/2001, tehty 20 päivänä joulukuuta 2001, vähiten kehittyneiden voimakkaasti velkaantuneiden köyhien AKT-maiden kaikkia niitä erityislainoja koskevista järjestelyistä, jotka ovat maksamatta takaisin vielä sen jälkeen, kun HIPC-velkahuojennusjärjestelyt on pantu täysimääräisesti täytäntöön



Virallinen lehti nro L 056 , 27/02/2002 s. 0019 - 0022



AKT-EY-ministerineuvoston päätös N:o 2/2001, tehty 20 päivänä joulukuuta 2001, vähiten kehittyneiden voimakkaasti velkaantuneiden köyhien AKT-maiden kaikkia niitä erityislainoja koskevista järjestelyistä, jotka ovat maksamatta takaisin vielä sen jälkeen, kun HIPC-velkahuojennusjärjestelyt on pantu täysimääräisesti täytäntöön (2002/168/EY) AKT-EY-MINISTERINEUVOSTO, joka ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen sellaisena kuin sitä AKT-EY-ministerineuvoston päätöksellä N:o 1/2000 sovelletaan ennakolta, ottaa huomioon neljännen AKT-EY-yleissopimuksen, sellaisena kuin se on muutettuna Mauritiuksessa 4 päivänä marraskuuta 1995 allekirjoitetulla sopimuksella, ja erityisesti sen 282 artiklan 5 kohdan, sekä katsoo seuraavaa: (1) AKT-maat ovat johdonmukaisesti ja toistuvasti vaatineet pidemmälle meneviä aloitteita niiden ulkomaanvelan vähentämiseksi ja erityisesti julkisen velan antamiseksi kokonaisuudessaan anteeksi. (2) Kölnissä kesäkuussa 1999 pidetyssä G7-ryhmän huippukokouksessa ministerit hyväksyivät parannetun aloitteen nopeammasta, tehokkaammasta ja laaja-alaisemmasta velkahuojennuksesta. Ehdotettujen parannusten johdosta Euroopan yhteisö päätti merkittävästä Euroopan yhteisön rahoituksesta voimakkaasti velkaantuneita köyhiä maita (Highly Indebted Poor Countries, HIPC) koskevalle HIPC-aloitteelle sekä velkojan (320 miljoonaa euroa ja tarkoitukseen aiemmin varatuista 40 miljoonasta eurosta jäljellä oleva määrä) että avunantajan (680 miljoonaa euroa Euroopan kehitysrahastosta (EKR) ja 54 miljoonaa euroa yhteisön talousarviosta) ominaisuudessa. (3) Vaikka vähiten kehittyneille voimakkaasti velkaantuneille köyhille AKT-maille myönnetäänkin osana HIPC-aloitetta merkittäviä velkahuojennuksia niiden velkataakan saamiseksi siedettäväksi, lisärahoituksella voitaisiin näiden maiden kehitystä vauhdittaa ja köyhyyttä lieventää. (4) Kolmessa ensimmäisessä Lomén yleissopimuksessa määriteltyjä ja niiden nojalla AKT-maille myönnettyjä pitkäaikaisia pehmeäehtoisia erityislainoja ei ole myönnetty neljännen Lomén sopimuksen voimaantulon jälkeen. (5) Yhteisön tämän hetkisessä osallistumisessa parannettuun HIPC-aloitteeseen otetaan huomioon sekä erityislainoista että riskipääomasta aiheutuva vastuu, mutta siinä vaaditaan, että voimakkaasti velkaantuneet köyhät maat käyttävät varat, jotka yhteisö on myöntänyt osana aloitetta, erityislainojen takaisinmaksuun ennen riskipääoman takaisinmaksun aloittamista. (6) Vaikka tavanomaiset HIPC-velkahuojennusjärjestelyt koskevat riskipääomaluottoja, tämän vähiten kehittyneitä maita tarkoittavan lisäaloitteen osalta ei tilanne ole sama (katso liitteessä olevaa arviotaulukkoa). (7) Monissa vähiten kehittyneissä AKT-maissa tavanomaiset HIPC-velkahuojennusjärjestelyt riittävät kaikkien erityislainojen järjestelyyn, mutta näin ei ole joissakin maissa. (8) Vähiten kehittyneiden voimakkaasti velkaantuneiden köyhien AKT-maiden kaikkien niiden erityislainojen järjestäminen, jotka olisivat takaisin maksamatta vielä sen jälkeen, kun tavanomainen HIPC-järjestely on pantu täysimääräisesti täytäntöön, maksaisi noin 55-60 miljoonaa euroa, ja määrä tarvittaisiin niiden arviolta 530 miljoonan euron (joista 320 + 40 miljoonaa euroa on jo sidottu edellytykset ensin täyttäville maille) kokonaismäärän lisäksi, josta yhteisö on jo päättänyt velkojan ominaisuudessa. Jos lisäjärjestelyn kokonaiskustannukset ylittävät 60 miljoonaa euroa, olisi toteutettava asianmukaiset toimenpiteet tarvittavan rahoituksen saamiseksi EKR:n varoista. (9) Tällainen päätös antaisi kaikille päätösvaiheessa oleville vähiten kehittyneille AKT-maille mahdollisuuden hyötyä välittömästi erityislainoihin liittyvästä velanhoitomaksujen kokonaisjärjestelystä edellyttäen, että AKT-EY-kumppanuussopimuksen 96 ja 97 artikla ei koske niitä. (10) Tällaisen lisäaloitteen rahoituksessa olisi hyödynnettävä niitä järjestelyjä, jotka koskevat yhteisön osallistumista HIPC-aloitteeseen velkojana, ON PÄÄTTÄNYT SEURAAVAA: 1 artikla Euroopan yhteisö myöntää kullekin HIPC-aloitteen päätösvaiheessa olevalle vähiten kehittyneelle AKT-maalle väliaikaisen velkahuojennuksen, joka kattaa vähintään erityislainojen koko velanhoitokulut. Sen jälkeen, kun tämä on saatu päätökseen, yhteisö järjestelee HIPC-aloitteen soveltamisalaan kuuluvien vähiten kehittyneiden AKT-maiden kaikki ne erityislainat, jotka ovat maksamatta takaisin vielä sen jälkeen, kun nykyiset parannetut HIPC-järjestelyt on pantu täysimääräisesti täytäntöön. Yhteisö säilyy kuitenkin velkojana niiden riskipääomaluottojen osalta, jotka ovat maksamatta takaisin vielä sen jälkeen, kun tavanomaiset velkahuojennusjärjestelyt on pantu täysimääräisesti täytäntöön parannetun HIPC-aloitteen puitteissa. 2 artikla Edellä 1 artiklassa tarkoitettu lisähuojennus suoritetaan yhdessä 60 miljoonan euron erässä, joka maksetaan kahdeksannen EKR:n tai aiempien EKR:ien taikka, kun se on tullut voimaan, yhdeksännen EKR:n varoista Euroopan investointipankin (EIP) erityisrahastoon, josta yhteisön osallistuminen HIPC-aloitteeseen velkojana rahoitetaan. Määrällä rahoitetaan yksinomaan vähiten kehittyneiden AKT-maiden erityislainojen lisäjärjestelyjä, ja sitä käsitellään tästä syystä EIP:n erityisrahaston varoina. 3 artikla Tämän tehostetun erityisvelkajärjestelyn täytäntöönpano sisällytetään siten osaksi järjestelyä, joka koskee yhteisön tämänhetkistä osallistumista HIPC-aloitteeseen velkojana siten kuin Euroopan yhteisöjen komission ja AKT-valtioiden välisessä rahoitussopimuksessa määritellään. Vähiten kehittyneisiin voimakkaasti velkaantuneisiin köyhiin AKT-maihin sovelletaan tavanomaisia HIPC-menettelyjä ja yhteistä vähennyskerrointa, joka mahdollistaa ainakin kaikkien erityislainojen järjestämisen: jos yhteinen HIPC-vähennyskerroin riittää tähän tarkoitukseen, mitään ei muuteta; jos se ei riitä, komissio antaa yksipuolisesti lisähuojennuksen, jolla voidaan saavuttaa kyseinen kokonaisjärjestely. 4 artikla Jos 60 miljoonan euron määrärahaa ei käytetä kokonaan, jäljelle jäävät varat käytetään Euroopan yhteisön tavanomaisen HIPC-velkahuojennuksen rahoittamiseen tähän tarkoitetun EIP:n erityisrahaston kautta yhteisön osallistumista velkojana koskevan AKT-EY-päätöksen mukaisesti. 5 artikla Komissiota pyydetään toteuttamaan tämän päätöksen täytäntöön panemiseksi tarvittavat toimenpiteet. Päätös tulee voimaan päivänä, jona se tehdään. Tehty Brysselissä 20 päivänä joulukuuta 2001. AKT-EY-suurlähettiläskomitean puheejohtaja valtuuskunnittain AKT-EY-ministerineuvoston puolesta F. van Daele LIITE TABLEAU ESTIMATIF Coût indicatif d'une annulation des prêts spéciaux restant après application de l'initiative PPTE pour les ACP PMA (sur la base des données de février 2000, avec un taux d'actualisation de 4,5 %) >TAULUKON PAIKKA>